Suositus NEUVOSTON PÄÄTÖS komission Euroopan atomienergiayhteisön puolesta tekemän Euroopan unionin ja sen jäsenvaltioiden sekä Ukrainan välisen assosiaatiosopimuksen hyväksymisestä /* COM/2013/0653 final - 2013/ () */





PERUSTELUT 1. EHDOTUKSEN TAUSTA Komissio teki 15. toukokuuta 2013 kaksi ehdotusta neuvoston päätöksiksi, jotka koskevat EU:n ja Ukrainan assosiaatiosopimusta. Ensimmäinen koski Euroopan unionin ja sen jäsenvaltioiden sekä Ukrainan välisen assosiaatiosopimuksen allekirjoittamista Euroopan unionin puolesta ja sopimuksen väliaikaista soveltamista (COM(2013) 289). Toinen koski Euroopan unionin ja sen jäsenvaltioiden sekä Ukrainan välisen assosiaatiosopimuksen tekemistä (COM(2013) 290). Koska Euroopan atomienergiayhteisö (Euratom) on myös sopimuspuolena Euroopan unionin ja sen jäsenvaltioiden sekä Ukrainan välisessä assosiaatiosopimuksessa, komissio totesi päätösehdotusten perusteluissa esittävänsä neuvostolle erillisen suosituksen siitä, että komissio tekee sopimuksen niiltä osin, jotka kuuluvat Euroopan atomienergiayhteisön soveltamisalaan. Kun Euratom allekirjoittaa ja tekee kansainvälisiä sopimuksia, sovelletaan poikkeavia menettelyjä. Euratomin perustamissopimuksen 101 artiklan mukaan tällaiset sopimukset tekee komissio ja se tarvitsee siihen neuvoston hyväksynnän. Sen vuoksi assosiaatiosopimuksen allekirjoittamisesta ja tekemisestä EU:n puolesta ja Euratomin puolesta on annettava erilliset päätökset. Assosiaatiosopimuksen tekemiseksi Euratomin puolesta komissio suosittelee, että neuvosto antaa hyväksyntänsä Euratomin perustamissopimuksen 101 artiklan toisen kohdan mukaisesti. Asiakirjoissa COM(2013) 289 ja COM(2013) 290 mainittujen neuvottelutulosten perusteella ja edellyttäen, että Ukrainan viranomaiset ovat osoittaneet ryhtyneensä määrätietoisiin toimiin ja saavuttaneensa konkreettista edistymistä 10. joulukuuta 2012 annetuissa Ukrainaa koskevissa neuvoston päätelmissä mainituilla kolmella keskeisellä alalla, komissio ehdottaa, että neuvosto päättää Euroopan unionin ja sen jäsenvaltioiden sekä Ukrainan välisen assosiaatiosopimuksen allekirjoittamisesta unionin puolesta ja nimeää henkilöt, joilla on valtuudet allekirjoittaa sopimus unionin puolesta. Komissio voi allekirjoittaa ja ratifioida assosiaatiosopimuksen Euratomin puolesta, jos neuvosto sen hyväksyy ja siitä on asianmukainen komission päätös. 2. EHDOTUKSEN OIKEUDELLISET NÄKÖKOHDAT Komissio suosittelee, että neuvosto hyväksyy Euratomin perustamissopimuksen 101 artiklan toisen kohdan mukaisesti Euroopan unionin ja sen jäsenvaltioiden sekä Ukrainan välisen assosiaatiosopimuksen tekemisen niiltä osin, jotka kuuluvat Euratomin toimivaltaan. Menettelyn helpottamiseksi sopimuksen teksti on jo toimitettu neuvostolle komission 15. toukokuuta 2013 tekemän ehdotuksen yhteydessä, joten sopimusta ei ole liitetty tähän ehdotukseen vaan se on luettavissa asiakirjan COM(2013) 289 liitteestä. Oikeusperusta tämän sopimuksen tekemiselle unionin puolesta on SEUT-sopimuksen 217 artikla yhdessä 218 artiklan 6 kohdan a alakohdan sekä 218 artiklan 8 kohdan toisen alakohdan kanssa. Euratomin kannalta sopimuksen oikeusperusta on Euratomin perustamissopimuksen 101 artikla. Liitteenä oleva ehdotus muodostaa yhdessä sopimuksen tekemistä koskevan komission päätöksen kanssa oikeusperustan assosiaatiosopimuksen tekemiselle Euratomin puolesta. Komissio tekee ehdotuksensa Euroopan unionin ja sen jäsenvaltioiden sekä Ukrainan välisen assosiaatiosopimuksen muodossa siksi, että sopimus sai alkunsa ennen Lissabonin sopimuksen voimaantuloa sovellettujen perussopimuksen määräysten mukaisesti. Euratomin perustamissopimuksen 102 artiklan mukaisesti sopimus ei voi tulla Euratomin osalta voimaan ennen kuin jäsenvaltiot ovat ilmoittaneet komissiolle, että sopimusta sovelletaan kunkin jäsenvaltion kansallisen lainsäädännön mukaisesti. Suositus NEUVOSTON PÄÄTÖS komission Euroopan atomienergiayhteisön puolesta tekemän Euroopan unionin ja sen jäsenvaltioiden sekä Ukrainan välisen assosiaatiosopimuksen hyväksymisestä EUROOPAN UNIONIN NEUVOSTO, joka ottaa huomioon Euroopan atomienergiayhteisön perustamissopimuksen ja erityisesti sen 101 artiklan toisen kohdan, ottaa huomioon komission suosituksen, sekä katsoo seuraavaa: (1) Neuvosto valtuutti 22 päivänä tammikuuta 2007 komission aloittamaan Ukrainan kanssa neuvottelut kumppanuus- ja yhteistyösopimuksen korvaavan uuden sopimuksen tekemisestä Euroopan unionin ja Ukrainan välillä. (2) Ottaen huomioon osapuolten läheiset historialliset siteet ja vähitellen tiivistyvät yhteydet sekä niiden halun lujittaa ja laajentaa suhteitaan kunnianhimoisesti ja innovatiivisesti, assosiaatiosopimusta koskevat neuvottelut saatettiin menestyksekkäästi päätökseen, ja sopimus parafoitiin vuonna 2012. (3) Komissio ehdotti 15 päivänä toukokuuta neuvostolle, että sopimus olisi allekirjoitettava Euroopan unionin puolesta ja että sitä olisi sovellettava väliaikaisesti sen 486 artiklan mukaisesti siihen saakka, kunnes sopimus on tehty ja sen liitteenä olevat julistukset on hyväksytty. (4) Sopimuksen allekirjoittamiseen ja tekemiseen sovelletaan Euroopan unionin perustamissopimuksen ja Euroopan unionin toiminnasta tehdyn sopimuksen soveltamisalaan kuuluvien seikkojen osalta erillistä menettelyä. (5) Sopimus olisi sen vuoksi tehtävä myös Euroopan atomienergiayhteisön puolesta Euratomin perustamissopimuksen soveltamisalaan kuuluvien seikkojen osalta. (6) Euratomin perustamissopimuksen 102 artiklan mukaisesti sopimus ei voi tulla Euratomin osalta voimaan ennen kuin jäsenvaltiot ovat ilmoittaneet komissiolle, että sopimusta sovelletaan kunkin jäsenvaltion kansallisen lainsäädännön mukaisesti. (7) Komission Euroopan atomienergiayhteisön puolesta tekemä sopimus olisi hyväksyttävä, ON TEHNYT TÄMÄN PÄÄTÖKSEN: Ainoa artikla 1. Hyväksytään komission Euroopan atomienergiayhteisön puolesta tekemä Euroopan unionin ja sen jäsenvaltioiden sekä Ukrainan välinen assosiaatiosopimus. 2. Sopimuksen teksti on liitetty neuvoston päätökseen Euroopan unionin ja sen jäsenvaltioiden sekä Ukrainan välisen assosiaatiosopimuksen allekirjoittamisesta Euroopan unionin puolesta ja sopimuksen väliaikaisesta soveltamisesta. Tehty Brysselissä Neuvoston puolesta Puheenjohtaja